Orvos támadt ápolóra az ajkai kórházban
Egy céges véradás alkalmával történt az eset, videóra vették.
Nyilvánosan megalázta, bántalmazta beosztottját az orvos az egyik ajkai gyár dolgozóinak szervezett véradáson a Magyar Imre Kórházban. Az esetről – amelyről felvétel is készült – az RTL Klub Híradója számolt be.

Az egyik, a véradásra az utolsó körben érkező tanú szerint az orvos és a nővér, valamint a kollégáik között már akkor szócsata zajlott, amikor beléptek a helyiségbe, így az előzményeket nem ismerik. Tanúi voltak azonban, amikor a doktornő megtámadta a nőt: kiabált vele, megütötte, a földre lökte, majd kizavarta a szobából.

A Híradónak a véradást vezető orvos telefonon elismerte, hogy az eset megtörtént, bár szerinte az előzmények ismerete nélkül a szemtanúk másképp értelmezhették a helyzetet.

A doktornő azt is közölte, nagyon sajnálja, hogy nem tudott uralkodni magán. A nővérrel – magyarázta – képtelen együtt dolgozni, a régóta halmozódó feszültség pedig így tört ki belőle. Fizikailag ugyanakkor nem akarta bántalmazni a kollégáját.

A riport szerint a kórházban belső vizsgálat indult, hogy tisztázzák a helyzetet.
ápoló Ajka támadás orvos véradás kórház bántalmazás Magyar Imre Kórház RTL Klub RTL Klub Híradó